**INFORMATĪVAIS ZIŅOJUMS**

**PAR LATVIJAS REPUBLIKAS NACIONĀLĀ ZIŅOJUMA PAR CILVĒKTIESĪBU SITUĀCIJU**

**IZSKATĪŠANU APVIENOTO NĀCIJU ORGANIZĀCIJAS**

**VISPĀRĒJĀ PERIODISKĀ PĀRSKATA 2.CIKLĀ**

**2016.GADA 26.JANVĀRĪ**

1. **IEVADS**
2. 2016.gada 26.janvārī Ženēvā Apvienoto Nāciju Organizācijas (turpmāk – ANO) Cilvēktiesību padomes Vispārējā periodiskā pārskata (turpmāk – Pārskata) darba grupas 24.sesijā tika izskatīts Latvijas Republikas nacionālais ziņojums par cilvēktiesību situāciju (turpmāk – Ziņojums). Ziņojumu izstrādāja ar Ministru kabineta 2015.gada 25.februāra rīkojumu Nr.103 izveidota starpinstitucionāla darba grupa, un tas tika apstiprināts Ministru kabinetā 2015. gada 15.septembrī. Latvija iesniedza ziņojumu ANO 2015.gada 26.oktobrī.
3. **PĀRSKATA MEHĀNISMS**
4. ANO Pārskata mehānisms tika izveidots ar ANO Ģenerālās Asamblejas 2006.gada 15.marta rezolūciju Nr. 60/251, un tas paredz, ka reizi četros ar pusi gados tiek izvērtēta cilvēktiesību situācija visās ANO dalībvalstīs. Atšķirībā no ANO konvenciju īstenošanas uzraudzības mehānismiem, valsts cilvēktiesību situācijas izvērtēšanā piedalās nevis ekspertu komisija, bet gan ANO dalībvalstis. Saskaņā ar ANO Cilvēktiesību padomes noteikto secību valstis prezentē nacionālos ziņojumus, kam seko diskusija. Diskusijas laikā valstis sniedz atbildes uz citu ANO dalībvalstu jautājumiem, kā arī uzklausa to rekomendācijas. Tās nav juridiski saistošas, tomēr par atbalstīto rekomendāciju izpildi valstij ir jāsniedz informācija nākamajā Pārskata ciklā.
5. 2012.gadā sākās Pārskata otrais cikls. Šajā ciklā valstīm ir jāsniedz informācija par sasniegto cilvēktiesību jomā laikā kopš Pārskata pirmā cikla, kā arī informācija par tajā atbalstīto rekomendāciju izpildi. Latvijas nacionālais ziņojums pirmajā Pārskata ciklā tika izskatīts 2011.gada 5.maijā.
6. **LATVIJAS DELEGĀCIJA**
7. Saskaņā ar Ministru kabineta 2016.gada 12.janvāra rīkojumu Nr.8, Latvijas delegāciju vadīja Ārlietu ministrijas valsts sekretārs Andrejs Pildegovičs. Delegācijā bija iekļauti pārstāvji no Ārlietu ministrijas, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Tieslietu ministrijas, kā arī Valsts policijas un Latviešu valodas aģentūras.
8. **LATVIJAS NACIONĀLĀ ZIŅOJUMA IZSKATĪŠANA**
9. Saskaņā ar Pārskata procedūru, izvērtējot cilvēktiesību situāciju Latvijā, tika ņemti vērā šādi dokumenti: Latvijas iesniegtais nacionālais ziņojums; ANO Augstā komisāra cilvēktiesību jautājumos biroja sagatavotais ANO institūciju informācijas apkopojums, kā arī citu pušu (piemēram, Tiesībsarga biroja un nevalstisko organizāciju) sniegtās informācijas kopsavilkums.
10. Pirms Latvijas ziņojuma izskatīšanas tika saņemti jautājumi no Čehijas, Vācijas, Meksikas, Nīderlandes, Norvēģijas, Slovēnijas, Spānijas, Zviedrijas un Lielbritānijas, uz kuriem Latvija atbildes sniedza nacionālā ziņojuma prezentācijas laikā.
11. Lai sekmētu Latvijas pārskatu, izlozes kārtībā tika izvēlēta 3 ziņotāju grupa (trio)– Etiopija, Indonēzija un Vācija. Trio sadarbībā ar ANO Augstā komisāra par cilvēktiesību jautājumiem biroja Sekretariātu, kā arī Latvijas delegāciju sagatavoja ziņojumu par Latvijas pārskata norisi un apkopoja Latvijas saņemtās rekomendācijas.
12. 2016.gada 26.janvārī Latvijas delegācija prezentēja nacionālo ziņojumu, iepazīstinot ar Latvijas sasniegumiem cilvēktiesību jomā kopš 2011.gada, kā arī sniedzot atbildes uz citu valstu uzdotajiem jautājumiem.
13. Diskusijā par Latvijas ziņojumu iesaistījās 70 valstis, un Latvija saņēma kopumā 173 rekomendācijas. To sākotnējo izvērtējumu veica Latvijas delegācija, pieņemot lēmumu atbalstīt 74 rekomendācijas (Latvijas ieskatā 13 no šīm rekomendācijām jau ir īstenotas vai atrodas īstenošanas procesā), apņemoties līdz 2016.gada jūnijam izvērtēt 96 rekomendācijas, kā arī noraidot 3 rekomendācijas. Latvija noraidīja tās rekomendācijas, kas aicināja mainīt valsts valodas politiku.
14. Latvija saņēma atzinību par panākumiem dažādās cilvēktiesību jomās, īpaši tādās kā dzimumu līdztiesība, sabiedrības integrācija, diskriminācijas novēršana, vardarbības pret sievietēm apkarošana, cilvēku tirdzniecības novēršana, apstākļu brīvības atņemšanas vietās uzlabošana, personu ar invaliditāti tiesību un vārda brīvības veicināšana. ANO dalībvalstis pozitīvi novērtēja Latvijas pievienošanos Starptautiskā pilsonisko un politisko tiesību pakta 2.fakultatīvajam protokolam par nāves soda atcelšanu, kā arī Tiesībsarga biroja akreditāciju Nacionālo cilvēktiesību institūciju Starptautiskajā koordinēšanas komitejā, saņemot augstāko “A” akreditācijas statusu.
15. Galvenie rekomendācijās skartie jautājumi bija starptautisko cilvēktiesību instrumentu ratifikācija, mazākumtautību integrācija, vardarbības ģimenē apkarošana, cilvēku tirdzniecības novēršana, diskriminācijas ierobežošana, naida runa un naida noziegumi, apstākļu uzlabošana brīvības atņemšanas vietās, nepieciešamība mazināt algu atšķirību starp sievietēm un vīriešiem, patvēruma meklētāju tiesību nodrošināšana un tolerances sabiedrībā sekmēšana un citi.
16. 2016.gada 28.janvārī ANO Cilvēktiesību padome apstiprināja Pārskata darba grupas ziņojuma projektu par Latviju, kurā tika iekļauts arī Latvijas sākotnējais viedoklis par saņemtajām rekomendācijām.
17. **TURPMĀKĀ RĪCĪBA**
18. Saskaņā ar Pārskata procedūru un ANO Cilvēktiesību padomes Sekretariāta 2016.gada 5.februāra vēstulē sniegtajiem norādījumiem, Latvijai līdz 2016.gada 30.maijam ir jāiesniedz Padomei tās rakstiskais viedoklis par tām saņemtajām rekomendācijām, par kurām viedoklis netika sniegts 2016.gada janvārī. Padome tās 32.sesijas laikā (2016.gada 13.jūnijs – 1.jūlijs) ar lēmumu apstiprinās Pārskata darba grupas ziņojumu par Latviju, kuram būs pievienots Latvijas viedoklis par rekomendācijām.
19. Lai sagatavotu Latvijas viedokli, Ārlietu ministrija lūdza nozaru ministrijām izvērtēt rekomendācijas un sniegt viedokli par to kompetencē esošajiem jautājumiem.
20. Pēc Latvijas viedokļa apstiprināšanas Ministru kabinetā Ārlietu ministrija nodrošinās tā tulkošanu angļu valodā un iesniegs to ANO līdz šī gada 30.maijam.

Pielikumā: Latvijas Republikas rakstiskais viedoklis par ANO Pārskata 2.ciklā saņemtajām rekomendācijām (uz 9 lpp).

Iesniedz: ārlietu ministrs E.Rinkēvičs

Vīzē: valsts sekretārs A. Pildegovičs

02.05.2016

753

Alise Zālīte

Ārlietu ministrijas Humanitāro jautājumu nodaļas trešā sekretāre

tālr. 67016310

alise.zalite@mfa.gov.lv